《安乐窝示元德弟二首 其二》
宋代·裘万顷

清泉出石窦，白云卧山窝。淋淫乍开霁，原野欢声多。

吾庐近西乍，其下林婆娑。解衣坐磐石，持竿钓清波。

主人忘机心，鸥鸟亦无他。东鲁与南郭，泰山等峨峨。

周子何人哉，自许不啻过。一朝离草堂，山英遂横戈。

折辕不得还，如此俗驾何。仰视前修翁，铅刀比太阿。

予弟山林人，心平气自和。欢然乐箪瓢，笑彼荤膻罗。

好书不厌观，佳句时一哦。烦赓紫芝曲，为我醉时歌。

作者简介：裘万顷（？～1219）南宋诗人。字元量，号竹斋，洪州新建（今江西南昌）人。淳熙十四年进士，历仕吏部架阁、大理司直、江西抚干，性至孝，有节操，有诗集行世，其诗清婉流利，描绘却颇有情致。